מהלך האשפוז מיום 12.02.2025 – ציון אברהם ז"ל
ביום רביעי 12.02.25 בעלי אושפז לניתוח אלקטיבי לכריתת כיס מרה.  נמסר לנו שהניתוח יהיה למחרת המנותח הראשון ונצא מהמחלקה בשעה 7.00 בבוקר.
בתאריך  13.02.25  בסביבות השעה 7.00 באו להודיע שיש מקרה דחוף והניתוח ידחה לשעה מאוחרת יותר. בסביבות השעה 9.00  הורידו את בעלי אבי ציון לחדר ניתוח לכריתת כיס  המרה.
לפני הניתוח שאלתי מי המנתח ונאמר לי: ד"ר וסרמן שהוא מנהל מחלקה כירורגית א' בבית חולים אסף הרופא  (כשבועיים קודם לכן היינו אצלו במרפאות חוץ והסביר לגבי הניתוח ושלמחרת הניתוח משתחרר הביתה וגם אז אמר שהוא המנתח).
מהלך הניתוח: על הצג של המחשב בחדר ההמתנה הופיע המתנה לניתוח זמן רב ואז בניתוח. בסביבות השעה 11.15  יצא אדם מבוגר (אולי מתנדב)  ואמר לי שהניתוח הסתיים ואולי תיכף יצא רופא לעדכן  ואם לא יצא כפי הנראה הרופא נכנס לניתוח נוסף. המתנתי  כשעה נוספת  קצת לא הייתי רגועה. כל פעם שהגיע המודיע להודיע למשפחה אחרת על סיום ניתוח, יצא רופא אחר לעדכן את המשפחה על מהלך הניתוח. כשהמתנדב יצא  שוב להודיע למשפחה פניתי אליו ואמרתי לו שכולם מקבלים עדכון ואף אחד לא מעדכן וציינתי בפניו שזה קצת מדאיג אותי! ענה שיבדוק! כחצי שעה אחרי יצא ד״ר וסרמן קרא בשמו  של בעלי ליד הדלת בכניסה להתאוששות ואמר לי :״אני ד״ר וסרמן״ עניתי שאני יודעת היינו אצלך  ואז אמר לי ״אני ניתחתי הכל בסדר ותיכף נעביר למחלקה״ הודתי לו ואפילו קצת נשמתי לרווחה. לאחר  20  דקות קראו לי להתאוששות! מרגע שנכנסתי ועד לרגע שהובהל לניתוח חירום סבל מכאבים!
בהתאוששות פניתי לאחות ואמרתי לה שמאוד כואב לו  וענתה לי שנתנו לו משהו לכאבים .  כרבע שעה אחרי הכאבים המשיכו ופניתי שוב לאחות ותשובתה היתה "אנחנו יודעים תיכף נראה מה אפשר לעשות" ואז ביקשו ממני לצאת כי יש החלפת משמרת (לדעתי השעה הייתה 14.30 יצאתי והמתנתי בחוץ שיקראו לי למעבר מחלקה. המתנתי  מעל חצי שעה  ועדיין בהתאוששות . בשלב כלשהו יצא אח ליד הדלת ושאלתי מה עם ציון אברהם כבר מעל שעתיים בהתאוששות. הוא בדק וחזר ואמר לי להיכנס. בעלי היה כאוב מאוד פניתי שוב לאחיות   והאח דאג להביא לי כיסא לשבת לי בעלי ש מתלונן על כאבים! בשלב כלשהו מחליטים להעביר למחלקה כירורגיה א. בסביבות השעה  16.00  הכאבים לא נרגעו וכל שעתיים לערך פניתי לאחיות שכואב לו ובאו לתת לו עירוי נגד כאבים! בסביבות השעה 22.00 בתי באה להחליף אותי ללילה . בבוקר שלמחרת  יום שישי 14.02.2025 בשעה 5.45 הגעתי לבית חולים וסיפרה ״שאבא לא ישן כל הלילה וכל שעתיים נתנו לו טיפול תרופתי לכאבים״.

בשעה 08.30 בערך היה ביקור רופאים שמו של הרופא היה דניאל  לפי התג שעל חולצתו. הוא שאל את בעלי מה שלומו ובעלי ענה לו שמאוד כואב ואמר לו: " אתה ניתחת אותי" ! זינקתי מכיסאי ושאלתי " לא ד"ר וסרמן ניתח? ותשובתו היתה: אני ניתחתי והייתי עם ד"ר וסרמן בטלפון!!!!  ואמר אני שוקל לא לשחרר אותך הביתה בגלל הכאבים ואבוא לראות אותך מאוחר יותר. מאחר  שהרסטורציה  היתה לא תקינה הגיע  פיזיותרפיסטית שלימדה  תרגילי נשימה ונתנה קש לנשוף ולהוציא בלונים מבקבוק מים.
בעלי היה חלש מאוד מאוד ובקושי ביצע. שאלתי אם אפשר להוריד אותו, ונאמר לי שמומלץ. ניסיתי ללכת איתו מספר צעדים אבל בקושי הלך ומאוד מאוד כאב. שוב ניגשתי לאחיות ושוב באו לתת משהו נגד כאבים. כך כל שעתיים לערך קיבל משהו נגד כאבים. ניגשתי ושאלתי למה לא עושים בדיקת דם והאח שהיה תורן והסתובב במחלקה אמר תיכף נבוא לראות ואכן נזכרו להגיע לעשות בדיקת דם. התחברתי לאפליקציה של אסף הרופא בדקתי כל מספר דקות וכשראיתי שהגיעו התשובות ניגשתי שוב לאחיות ולאותו אח שהיה  ואמרתי שיש תשובות, וענה שהתשובות מגיעות לרופא והם יודעים ורואים. לצערי אף אחד לא ניגש ורק אני ניגשת לאחיות ומתלוננת שוב  על כאבים. שאלתי מספר פעמים את האחיות האם זה נורמלי  כאבים כאלו אחרי ניתוח כל כך פשוט והתשובה שניתנה: "זה אינדיבידואלי לכל חולה ואנחנו לא נותנים לחולים שלנו לסבול". ואני חוזרת ואומרת להם זה לא נשמע לי הגיוני.
בסביבות השעה 17.00 הגיע רופא (מתמחה ) בשם ג'אבר  שאל מה נשמע ובעלי אמר לו שמאוד כואב לו. לא היתה תגובה מיוחדת ולא בדק, רק אמר ככה זה אחרי ניתוח.  (שוחחתי איתו ושאלתי באיזה שנה הוא ובאיזה תחום הוא רוצה לעבוד וסיפר ברפואת משפחה או עור) שאלתי מהיכן הוא וסיפר שמנצרת ורציתי קצת לעורר את בעלי ושישתתף בשיחה ואמרתי לבעלי שהוא מנצרת ותספר לו שיש לך פועלים מצנרת ואכן דיברו ביניהם בערבית והמתמחה אכן מכיר את הפועלים. אבל לא מצא לנכון לבדוק או להזעיק רופא כירורג לבדוק למה כאוב כל כך.

בסביבות השעה  19.00 שוב בתי באה להחליף אותי וחזרתי בשעה 22.00 וסיפרה שכל שעתיים  לערך קיבל משהו נגד כאבים וממש לפני שהגעתי קיבל שוב .

במשך כל היום , בעלי לא אכל כלום, בקושי שתה, היה מנומנם וכאוב.

 בערך בשעה  24.00 שוב התלונן על כאבים חזקים וניגשתי שוב לאחיות ואמרתי שמאוד כואב לו וזה לא הגיוני ככה.  וגם לא מצליח לישון. אולי תתנו לו כדור שינה שקצת יצליח להירדם.

הגיע אחות ונתנה לו כדור שינה ועמדה לידו ומעל האינפוזיה ואמרה בקול רם כשמסתכלת מעל העירויים: "מה ניתן לו??? בשעה 20.00 נתנו אקמול או אופטלגין (לא זוכרת מה מבין שניהם) בשעה 22.00 נתנו אקמול או אופטלגין ( לא זוכרת מה מבין שניהם) אפשר לתת לו טרמל כי הוא קיבל רק בשעה 16.00 
בסביבות השעה 3.00 בלילה של  15.02.25 בעלי ניסה להתרומם מהמיטה ונשכב שוב. חשבתי שכנראה ניסה לשנות תנוחה ונרדם שוב. הנחירות שלו היו מוזרות קצת אבל הנחתי שהכל בגלל כדור השינה והעירויים נגד הכאבים עם האופיואידים.

בשעה 5.00 בבוקר בעלי מתיישב על המיטה עם הרגליים למטה ואני מזנקת אליו כדי שלא יפול. אין לי מושג איזה תנועה בלתי רצונית שהצליח ככה להתיישב ואני מחבקת אותו ושואלת אותו: אבי מה קרה? הראש לו מורכן למטה וממלמל ואני לא מצליחה להבין. מסתכלת עליו ושואלת אותו אבי תסתכל עלי אתה יודע מי אני??? וחוזרת שוב והוא לוחש לי בקושי: רוחה (ככה קורא לי)  אני מנסה לתת לו מים שישתה והוא לא מצליח להכניס את הבקבוק לפה, היד שלו לא מצליחה לכוון פה. אני זורקת את הבקבוק, משכיבה אותו כדי שלא יפול ורצה לאחיות וצועקת "משהו לא בסדר עם בעלי, משהו לא תקין" ואז הן מגיעות בהיסטריה, בודקים לחץ ם, מחברים למכשיר חמצן, מגיע ד"ר דניאל ומזריק לו באמה מעל כף היד ואומר לי שזה יגביר את הלחץ דם ומחברים לכל מיני עירויים. והוא מחליט לעשות סיטי.
ממתינה שיגיעו לקחת . לא יכולה לאמוד את זמן ההמתנה עד שהגיעו, אבל אז מגיע ד"ר דניאל  מוביל את המיטה לצידו האחות עם כל החמצן והעירויים ומאחור הסניטר ואני ליד.
יורדים לסיטי, אני ממתינה בחוץ וכשיוצאים  משם הסניטר מוביל, האחות בצד המיטה וד"ר דניאל מאחור ואני נצמדת אליו ושואלת אם רואים משהו. באותו הרגע הוא מקבל טלפון וכנראה מבחין שאני מאזינה ומאט את צעדיו. גם אני קצת מאטה אבל לא רוצה לפספס את בעלי ואני שומעת אותו אומר כן היה דימום בניתוח אני לעולה למחלקה וארד אליך (אישה).

לא התייחסתי כי לא חשבתי שהוא מדבר על בעלי.

מגיעים לחדר ואני מחפשת את ד"ר דניאל והוא לא נמצא בחדר רופאים ושואלת ומבקשת הסבר על הסיטי והאחות מפנה אותי לחדר רופאים ואומרת לי שד"ר דניאל שם ושוב הוא לא שם וחוזרת אליה ואומרת לה שהוא לא בחדרו והיא מפנה אותו לכל רופא תורן שיש שם שיכול לתת לי הסבר.
מגיעה לחדר רופאים ורואה את ד"ר ג'אבר מאתמול בערב. הוא מקריא לי את הסיטי ואומר שיש נוזלים. אני שואלת אותו בבירור דימום או נוזלים  והוא מדגיש לי נוזלים.
 מספר דקות לאחר מכן מגיע ד"ר דניאל לחדר ואומר לי שיש נוזלים ,יעשו אולטרה סאונד ויעשו ניתוח נוסף ואם יהיה צורך יפתחו את הבטן. אכן נעשה אולטרה סאונד ובסביבות השעה 12.00 הורידו לניתוח.
לפני הכניסה לחדר הניתוח מציגים לי את אנשי הצוות. כירורג וכירורגית (לא זוכרת את שמם. האחות.  עוד אחד שהוא כפי הנראה המרדים ועוד אחד שאולי הוא כח עזר או סניטר. האחות שואלת את בעלי פרטים אישיים – שם  כתובת, ת.ז.  והוא בקושי עונה ולוחש בקושי והיא מחתימה אותו על טופס הסכמה לניתוח. ואומרת לי: את מוכנה לעזור לנו להוריד לו בגדים (היה עם מכנס טרנינג וחולצת טריקו) אני מסתכלת עליה וחושבת על הטמטום שלה איך אני עושה את זה כשהוא מחובר לעירויים למכשיר חמצן ולא מוסגל לשבת ובכל זאת מנסה להקים את בעלי וכמובן שאי אפשר ושואלת מישהו יכול  לעזור??? הגבר שהיה לידו (כוח עזר או סניטר) מנסה גם להושיב אותו  אבל מבין  שבלי לגזור את החולצה אי אפשר כלום ושואל אותי אם אני מוכנה  שיגזור.  אני נלחמת על בעלי ומזה שמעניין אותו זו חולצה טריקו!!! וצורחת עליו : לא!!! (בשיא הציניות שלי) מה השאלה המטומטת הזו. ברור שתגזור!
הוא גוזר ואני עוזרת להוריד את החולצה. בעלי קורץ לי בעין ימין ואני אומרת לו עכשיו בעין השנייה  והוא מנסה גם בעין השנייה וזהו זו הפרידה שלי ממנו.
יושבת בחוץ בחדר המתנה ומחכה לבשורות טובות.
בסביבות 15.30 יוצאים  2 הכירורגים  והכירורג אומר: "הניתוח הסתיים, היה דימום  עשינו נקז" ואני שואלת אם חתכו את הבטן והוא עונה לי : לא ! הצלחנו דרך החורים ואני קצת נרגעת וחושבת יופי ההחלמה קלה יותר ואני אומרת לו: יופי חצי נחמה! והוא עונה לי : לא, המצב שלו קשה, קשה מאוד, קריטי ואנחנו מעבירים לטיפול נמרץ. ואני נעמדת מול שניהם, לא יודעת מאיפה הכוחות שלי ושואלת נחרצות: רוצה לדעת מה קרה?? רוצה לדעת בדיוק מה קרה?? ואז הכירורגית אומרת לי : היה נקב, כל חלל הבטן עם דימום וזיהום מאוד גבוה ומדדי הדלקת מטורפים ומוסיפה ואומרת  הוא מונשם ומורדם ונעביר לטיפול נמרץ. תמתיני כאן וכשנעביר  ניקרא לך.
ואני  מתקשרת לבת שלי ופורצת בבכי של החיים  שלי ואני רק חושבת איך מודיעים דבר כזה לשני הילדים שלי : הבת בבוסטון ד"ר לכימיה! הבן בתאילנד ד"ר לפיזיקה. איך אני מתמודדת עם הבשורה הזו!!!!
מעבירים לטיפול נמרץ ולמחרת בצהריים נפרדת לנצח.


 




